Diari Oficial de la Generalitat Valenciana


Sumari del DOGV 5040, del 01-07-2005 (2005/7266)

ORDE de 17 de maig de 2005, de la Conselleria de Cultura, Educació i Esport, per la qual es convoquen els Premis 2005 de la Comunitat Valenciana a la integració dels temes transversals en el currículum.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5040

Data del DOGV
:   01-07-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/7266


Data del document
:   17-05-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * mètode pedagògic
    * premi cultural
    * personal docent
    * material d'ensenyament
    * distinció honorífica

ORDE de 17 de maig de 2005, de la Conselleria de Cultura, Educació i Esport, per la qual es convoquen els Premis 2005 de la Comunitat Valenciana a la integració dels temes transversals en el currículum. [2005/X7266]
  
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 2.3, establix, entre altres, els següents principis que regulen l'activitat educativa: la formació personalitzada, que propicie una educació integral en coneixements, destreses i valors morals de l'alumnat en tots els àmbits de la vida: personal, familiar, social i professional; l'efectiva igualtat de drets entre els sexes i el rebuig a qualsevol classe de discriminació; el respecte a totes les cultures; el foment dels hàbits de comportament democràtic; la relació amb l'entorn social, econòmic i cultural; i la formació en el respecte i defensa del medi ambient.
  
La Llei Orgànica 10/2002, de 23 de desembre, de Qualitat de l'Educació, en l'article 1, enumera com a principis de qualitat del sistema educatiu entre altres: l'equitat, que garantix una igualtat d'oportunitats de qualitat, per al ple desenrotllament de la personalitat a través de l'educació, en el respecte als principis democràtics i als drets i llibertats fonamentals; la capacitat de transmetre valors que afavorisquen la llibertat personal, la responsabilitat social, la cohesió i millora de les societats, i la igualtat de drets entre els sexes, que ajuden a superar qualsevol tipus de discriminació, així com la pràctica de la solidaritat, per mitjà de l'impuls a la participació cívica de l'alumnat en activitats de voluntariat.
  
El ple desenrotllament de la personalitat suposa una educació en els valors morals que han inspirat el model d'estat social i democràtic de dret que establix per a Espanya la nostra Constitució. Valors morals que han anat emergint al llarg de la història com: la llibertat, la igualtat i, finalment, la solidaritat. Valor, este, que inspira una sèrie de drets que s'han anat plasmant en successives declaracions de l'ONU, com a resultat de fòrums i conferències internacionals: el dret a viure en un món saludable, el dret a la qualitat de vida, a la pau, a la igualtat d'oportunitats entre dones i hòmens, al respecte a la pròpia cultura, a fruir d'una naturalesa conservada i sostenible, a la seguretat vial, a la informació i a la protecció dels legítims interessos dels consumidors, etc.
  
Estos drets configuren una sèrie d'àmbits educatius: educació moral i cívica, educació per a la pau, per a la salut, per a la igualtat d'oportunitats entre els sexes, educació ambiental, educació sexual, educació del consumidor i educació vial. Estos temes no poden abordar-se de mode exclusiu des d'una àrea o assignatura del currículum, perquè les transcendixen i han d'estar presents de manera global en els objectius i continguts de totes elles. Per això, se'ls considera com a temes transversals.
  
A pesar de la seua recent aparició, no poden ser aliens a la tasca escolar. Al contrari, l'escola ha d'oferir a l'alumnat l'ocasió de reflexionar sobre estos problemes bàsics i actuals de la convivència, així com afavorir que desenvolupen actituds i comportaments basats en opcions de valor lliurement assumides.
  
Per això, els decrets que establixen el currículum de la Comunitat Valenciana disposen que estos temes estiguen presents a través de les diferents àrees, matèries, àmbits i mòduls de l'educació preescolar i de les ensenyances escolars.
  
D'esta manera, el sistema educatiu se suma als esforços que realitzen els governs i diverses institucions no governamentals per a resoldre les situacions i problemes a què responen estos temes.
  
En este sentit, el Govern de la Generalitat Valenciana ha promulgat la Llei 1/1994, de 28 de març, de Salut Escolar; la Llei 4/2002, de 18 de juny, per la qual es modifica la Llei 3/1997, de 16 de juny, sobre Drogodependències i altres Trastorns Addictius; ha aprovat el I Pla de la SIDA de la Comunitat Valenciana, per Decret 168/97, de 13 de maig (DOGV de 02.06.1997), així com la Llei 9/2003, de 2 d'abril, per a la Igualtat entre Homes i Dones. També va acordar constituir la Fundació de la Solidaritat i el Voluntariat de la Comunitat Valenciana.
  
Recentment, la Llei Orgànica 1/2004, de 28 de desembre, de Mesures de Protecció Integral contra la Violència de Gènere, en l'article 6, establix que, a fi de garantir l'efectiva igualtat entre homes i dones, les administracions educatives vetlaran perquè en tots els materials educatius s'eliminen els estereotips sexistes o discriminatoris i perquè fomenten el mateix valor d'homes i dones.
  
Així mateix, determinades dates socialment assenyalades i celebracions específiques poden servir per a cridar l'atenció sobre estos grans problemes. Així, durant l'any 2005 se celebra l'Any Europeu de la Ciutadania a través de l'educació.
  
Els centres docents han d'aprofitar la ressonància d'estes celebracions específiques. A més, fent ús de la seua autonomia pedagògica i organitzativa han de planificar la inclusió dels temes transversals en el currículum i en les diverses activitats educatives.
  
En conseqüència, és convenient convocar estos premis per a estimular l'elaboració de materials didàctics que ajuden a integrar els temes transversals en el projecte educatiu del centre, els projectes curriculars, les programacions didàctiques i les mateixes unitats didàctiques.
  
Per això, i fent ús de les atribucions conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer. Objecte
  
L'objecte d'esta orde és convocar els Premis 2005 de la Comunitat Valenciana a la integració dels temes transversals en el currículum, així com aprovar les bases per què es regirà la convocatòria, que figuren com a annex I. També s'aproven els models de sol·licitud individual i per a grups que figuren en els annexos II i III, respectivament.
  
Segon. Finançament
  
1. Els Premis comptaran amb una dotació màxima de 42.000 euros, que serà finançada a càrrec de la línia de subvenció T3152000 del programa 421.30 del pressupost de la Generalitat Valenciana per a l'exercici de 2005, d'acord amb la distribució següent:
  
Un premi de 6.000 euros.
  
Dos premis de 4.500 euros.
  
Quatre premis de 3.000 euros.
  
Deu premis de 1.500 euros.
  
2. A més, es podran concedir mencions honorífiques, sense dotació econòmica, si la qualitat dels treballs presentats i no premiats ho permet, a juí del jurat.
  
3. El jurat podrà declarar deserts alguns dels premis.
  
DISPOSICIONS FINALS
  
Primera
  
Es delega en la Direcció General d'Ensenyament la facultat de resoldre la convocatòria, se l'autoritza per a adoptar les mesures oportunes per al compliment i desenrotllament d'esta orde i també per a resoldre totes les incidències que es plantegen en la seua interpretació i execució.
  
Segona
  
Esta orde produirà efectes des de la seua publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, en la nova redacció donada per la Llei 4/1999, de 13 de gener i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant el conseller de Cultura, Educació i Esport en el termini d'un mes a comptar de l'endemà de la publicació.
  
b) El recurs contenciós administratiu haurà de presentar-se davant el Tribunal Superior de Justícia de la Comunitat València en el termini de dos mesos a comptar de l'endemà de la publicació.
  
València, 17 de maig de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
Bases per a la concessió dels Premis 2005 de la Comunitat Valenciana a la integració dels temes transversals en el currículum.
  
Primera. Objectius
  
Incentivar l'elaboració de materials didàctics que faciliten la labor docent en la integració dels temes transversals en el currículum.
  
Afavorir que els centres docents transmeten els valors que estos temes transversals configuren i que organitzen la seua pròpia activitat d'acord amb ells.
  
Fomentar la investigació i la innovació educativa del professorat en l'àmbit dels temes transversals.
  
Segona. Destinataris
  
1. Podran participar en la convocatòria, en equip o individualment:
  
a) El personal docent que està en actiu o que exercix funcions de suport escolar en centres docents públics i privats de la Comunitat Valenciana que impartixen Educació Preescolar o Ensenyances Escolars, o en programes municipals de FPA.
  
b) El personal que exercix la funció inspectora o que ocupa llocs de treball classificats a docents en la relació de llocs de treball de la Conselleria de Cultura, Educació i Esport.
  
c) El personal laboral o funcionaris de l'administració especial que realitzen funcions de suport escolar en centres docents dependents de la Conselleria de Cultura, Educació i Esport.
  
2. Requisits.
  
a) Les persones que participen en la convocatòria abans de la finalització del termini de presentació de sol·licituds, hauran de complir els requisits que establixen els articles 11 i 13.2 de la Llei 38/2003 de 17 de novembre, General de Subvencions (BOE de 18.11.2003).
  
b) Així mateix, hauran d'acreditar tals requisits per mitjà de declaració responsable tal com preveu l'article 13.7 de la dita llei. Per a això podran utilitzar el model que figura en l'annex IV.
  
c) D'acord amb l'article 14.1.e) de la mencionada llei hauran d'acreditar amb anterioritat a dictar-se la proposta de resolució de concessió, que es troben al corrent en el compliment de les seues obligacions tributàries i de la Seguretat Social .
  
Tercera. Condicions de participació
  
1. Les persones que opten a estos Premis hauran de presentar materials didàctics que tinguen caràcter innovador i aplicació pràctica per a integrar els temes transversals en el projecte educatiu, els projectes curriculars, les programacions i les unitats didàctiques, tenint com a referència el currículum de la Comunitat Valenciana del corresponent curs, cicle, etapa, nivell, grau, modalitat, matèria, àmbit o mòdul.
  
2. Tals materials versaran sobre: educació per a la igualtat d'oportunitats entre hòmens i dones, educació moral i cívica, educació ambiental, educació per a la pau, educació per a la salut, educació sexual, educació vial i educació del consumidor.
  
3. Els treballs hauran de ser originals i inèdits i podran presentar-se en qualsevol dels dos idiomes oficials de la Comunitat Valenciana i en qualsevol suport.
  
4. Serà condició necessària la coherència dels materials didàctics presentats amb els corresponents currículums de la Comunitat Valenciana.
  
5. No podran participar aquelles persones que hagen obtingut premi en les convocatòries del 2002, 2003 i 2004 a la integració dels temes transversals en el currículum.
  
6. No podran presentar-se tesis doctorals ni els treballs conduents a l'obtenció de la suficiència investigadora.
  
7. No podran participar aquells treballs que hagueren sigut premiats en qualsevol altra convocatòria pública o privada.
  
8. Tampoc podran participar aquells treballs que es presenten a la convocatòria de Premis 2005 de la Comunitat Valenciana a la Innovació Educativa, ni a la convocatòria dels Premis 2005 de la Comunitat Valenciana a materials didàctics dirigits a l'atenció educativa de l'alumnat immigrant.
  
9. Podran presentar-se materials elaborats com a conseqüència de la realització de projectes d'investigació i innovació educativa i desenrotllament del currículum, subvencionats per la Conselleria de Cultura, Educació i Esport durant els tres últims anys. En este cas haurà de comunicar-se el títol del projecte subvencionat i la convocatòria en què va ser seleccionat.
  
10. La presentació dels treballs suposa l'acceptació expressa de totes les bases de la present convocatòria.
  
Quarta. Característiques dels materials didàctics
  
Els materials didàctics que es presenten a esta convocatòria es dissenyaran, almenys, per a un trimestre del curs acadèmic, indicant el curs, cicle, etapa, nivell, grau, modalitat, àrea, matèria, àmbit o mòdul a què van destinats.
  
Tals materials contindran:
  
- Guia del professorat, que especificarà: objectius, continguts, activitats, metodologia per a l'ús didàctic del material per a l'alumnat, i criteris i instruments d'avaluació. Així mateix, contindrà les referències a la bibliogràfiques utilitzada.
  
- Material per a l'alumnat.
  
Quinta. Tramitació de les sol·licituds
  
1. Sol·licituds.
  
Els equips o les persones que desitgen prendre part en la convocatòria formularan les sol·licituds, dirigides a la Direcció General d'Ensenyament, Servici de Programes d'Innovació Educativa i Suport Escolar. Per a això utilitzaran el model que figura en l'annex II, quan la sol·licitud es realitze a títol individual, o segons el model de l'annex III quan es presenten com a equip.
  
2. Documentació.
  
La sol·licitud s'acompanyarà dels documents següents:
  
a) Els corresponents materials didàctics (original i dos còpies) es presentaran en format de llibre, vídeo, diapositiva, material informàtic o altres (especificant el tipus de material). El format que es facilite haurà de considerar la seua possible difusió, respectant sempre les condicions assenyalades en la base tercera i les característiques que figuren en la base quarta.
  
b) Memòria descriptiva del material presentat (original i dos còpies), amb un màxim de 10 folis, on es reflectisquen les dades següents: persona o equip de persones que l'han realitzat, justificació, objectius i bibliografia utilitzada. S'adjuntarà esta memòria en suport informàtic (format Word).
  
c) Certificat, nomenament o nòmina de l'any 2005, que acredite que tots els participants complixen els requisits establits en la base segona de la convocatòria.
  
d) Fotocòpia compulsada del DNI o NIF.
  
e) La declaració responsable a què es referix la base segona, punt 2, lletra c), segons el model de l'annex IV.
  
3. Lloc de presentació.
  
Les sol·licituds es presentaran en el Registre General de la Conselleria de Cultura, Educació i Esport (av. Campanar, 32, 46050 València), en les direccions territorials de Cultura, Educació i Esport, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada a esta per la Llei 4/1999, de 13 de gener. Quan es presenten en una oficina de Correus, es farà en sobre obert a fi que en la capçalera del primer full del document que es vol enviar, es faça constar, amb claredat, el nom de l'oficina i la data, el lloc i l'hora de la seua admissió. Els participants que no presenten directament la sol·licitud en el Registre General de la Conselleria de Cultura, Educació i Esport, convé que comuniquen el lloc de presentació de la sol·licitud al fax del Servici de Programes d'Innovació Educativa i Suport Escolar (96 386 61 74).
  
4. Termini de presentació.
  
El termini de presentació finalitzarà el 12 de setembre de 2005, a les 24 hores.
  
Sexta. Procés per a la concessió dels Premis
  
1. Jurat de Selecció.
  
El Servici de Programes d'Innovació Educativa i Suport Escolar, com a òrgan instructor i d'ordenació del procediment, facilitarà els treballs presentats perquè siguen examinats i avaluats per un Jurat de Selecció constituït per:
  
President: el director general d'Ensenyament, que podrà delegar en el vicepresident.
  
Vicepresident: el cap de l'Àrea d'Ordenació i Innovació Educativa.
  
Vocals:
  
- El cap del Servici d'Ensenyaments en Valencià.
  
Un inspector o inspectora d'Educació, designat pel Servici Central de la Inspecció Educativa.
  
El coordinador del Programa de Innovació Educativa.
  
Una persona en representació de l'Institut Valencià d'Avaluació i Qualitat Educativa.
  
Una persona en representació de les institucions següents:
  
Direcció General de Seguretat Industrial i Consum.
  
Direcció General de la Dona.
  
Direcció General d'Atenció a la Dependència.
  
Direcció General de Qualitat Ambiental.
  
Direcció General de Justícia.
  
Direcció General de Salut Pública.
  
Direcció General de Trànsit del Ministeri de l'Interior.
  
Actuarà com a secretari del Jurat un funcionari o funcionària de la Direcció General d'Ensenyament.
  
A les reunions del Jurat podrà assistir un representant de cada un dels sindicats que formen part de la Mesa Sindical Sectorial d'Educació, que tindrà veu però no vot.
  
El Jurat tindrà facultats per a resoldre tots els dubtes que apareguen en la interpretació de les bases; podrà entrevistar els sol·licitants i comptar amb la participació d'especialistes en els temes objecte d'este concurs per a col·laborar en la valoració dels treballs presentats.
  
2. Seran objecte d'atenció prioritària els materials didàctics sobre:
  
a) L'educació cívica en l'Any Europeu de la Ciutadania a través de l'educació.
  
b) Promoció i educació per a la salut: prevenció de les drogodependències i d'altres trastorns addictius; prevenció del VIH/SIDA.
  
d) Coeducació.
  
3. El Jurat de Selecció tindrà en compte els criteris següents:
  
a) Qualitat i rigor del treball pel seu disseny pedagògic, interés científic o didàctic, originalitat, concreció dels objectius plantejats i coherència interna.
  
b) Relació amb el projecte educatiu del centre en el qual es pretén aplicar el material didàctic.
  
c) Possibilitats d'aplicació en la pràctica docent, en l'organització i funcionament del centre docent o en la programació de les seues activitats complementàries, i, si és el cas, la prèvia experimentació amb l'alumnat.
  
d) Caràcter innovador pel seu contingut, la seua metodologia, o l'ús didàctic de les tecnologies de la informació i la comunicació.
  
e) Rellevància en relació amb els temes prioritaris indicats en el punt 2 d'esta base.
  
f) La rellevància i el volum del seu contingut respecte al total del currículum de referència.
  
g) Caràcter global del plantejament: implicació de diversos temes transversals.
  
h) Rellevància per a promoure l'educació en valors.
  
Sèptima. Resolució de la convocatòria
  
1. Les decisions del Jurat de Selecció seran inapel·lables.
  
2. Una vegada realitzat el procés de selecció, el Jurat a través del Servici de Programes d'Innovació Educativa i Suport Escolar, elevarà la proposta per a la concessió dels Premis al director general d'Ensenyament, qui resoldrà la convocatòria per delegació del conseller de Cultura, Educació i Esport, podent declarar deserts alguns dels Premis.
  
3. La relació dels treballs premiats amb la especificació dels noms dels autors i la dotació econòmica que corresponga a cadascun dels premiats, es publicarà en el Diari Oficial de la Generalitat Valenciana.
  
4. D'acord amb l'article 42.4 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, segons la nova redacció de la Llei 4/1999, de 13 de gener, el termini màxim per a resoldre la present sol·licitud és de 6 mesos des de la data de efectes d'esta convocatòria. L'efecte que produirà el silenci administratiu si transcorre el termini sense que s'haja dictat i notificat la resolució corresponent serà desestimatori de la sol·licitud.
  
Octava. Pagament dels Premis
  
1. El pagament de l'import corresponent als premis es realitzarà per transferència bancària a nom de l'autor o autora si el treball és individual, o a nom dels autors o autores en el cas que el treball siga de grup, i així s'indica en la sol·licitud. En este cas la quantia del premi es distribuirà entre els autors i autores en el percentatge indicat en la sol·licitud, i caldrà facilitar les dades bancàries de tots els autors.
  
2. Els premis estaran subjectes a retenció fiscal, d'acord amb el que establixen els articles 29 i 43 del Reial Decret 27/2003, de 10 de gener i l'article 92 del Reglament de l'Impost sobre la Renda de les Persones Físiques aprovat pel Reial Decret 214/1999, de 5 de febrer.
  
3. Tota alteració de les condicions que s'han tingut en compte per a la concessió dels premis podrà modificar la resolució de concessió.
  
4. La percepció dels premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE de 18.11.2003).
  
5. Seran també d'aplicació els articles 36, 37, 40.1, 52 i següents de la Llei 38/2003, de 17 de novembre, General de Subvencions (BOE de 18.11.2003), que regulen la invalidesa de la concessió, la causes i les obligacions de reintegrament dels premis concedits, així com les infraccions corresponents.
  
Novena. Certificació
  
1. L'Orde de 9 de juny de 1994, de la Conselleria d'Educació i Ciència, per la qual es regula la convocatòria, reconeixement, certificació i registre de les activitats de formació permanent del professorat (DOGV de 17.8.94), en l'apartat quinze, considera les activitats d'innovació educativa com una modalitat de formació. En conseqüència la certificació corresponent als treballs premiats en esta convocatòria, incloent les mencions honorífiques, s'emetrà per a cada una de les persones participants, segons disposa la mencionada orde.
  
2. En tot cas, se certificarà un màxim de 100 hores.
  
Deu. Propietat intel·lectual
  
Els autors dels materials premiats es comprometen a cedir gratuïtament i per escrit els drets de reproducció, distribució i traducció d'estos per al seu exercici per una sola vegada i en règim d'exclusivitat, encara que la Generalitat Valenciana podrà autoritzar la publicacions dels materials premiats per compte dels autors o d'un tercer. Així mateix, es comprometen a elaborar, a petició de la Direcció General d'Ensenyament, les modificacions necessàries en els documents finals dels materials perquè es puguen publicar totalment o parcialment en el format que la dita Direcció General considere més adequat.
  
El document de cessió s'ajustarà al model que figura com a annex V i haurà de ser presentat en el termini de 15 dies a comptar de l'endemà de la publicació de la resolució de la concessió dels premis en el Diari Oficial de la Generalitat Valenciana. L'incompliment d'esta obligació donarà lloc a deixar sense efecte la resolució de la concessió del premi i, si és el cas, al seu reintegrament, amb exigència de l'interés de la demora.
  
La formalització de la cessió del dret de reproducció, distribució i traducció no implica compromís de publicació per part de la Conselleria de Cultura, Educació i Esport.